Miɗo anndita ɗoo nduu lewru sabbordu suumayee mawndu, hittundu fuuta Jaloo. Lewru hittundu e jamaa on fow Fuuta, teŋtinii non jiwɓe ɓen, sabu ko e mayru woni ko ɗuuɗuɓe e maɓɓe resetee, jombee ɗowtitee, dewle ɗen sukkira fuɗnaange e hiirnaage, ley e dow, nano e ñaamo…
Si mawɓe ɓen innitinriino nduu lewru “Sabbordu suumayee”, sukaaɓe hannde ɓen ko “Sabbordu sonna” jammi ndu! Mo bee e faandaare mun; mawɓe ɓen faandorii e cuɓal maɓɓe ngal, tawde ko ndun lewru ɗon fadortee (sabboree) suumayee on. Sukaaɓe ɓen kan faandori jammoore mun nden tereeti sonna on, sabu ko e nduu lewru woni ko dewle ɗen sukkata fuuta…Sabbordu suumayee, e sabbordu sonna, ko innɗe ɗen serti, kono lewru ndun kan ko woorturu, haajuuji ɗin ko woowaaɗi…
[irp posts= »3316″ name= »Pine fulɓe yeeɓaama ka saare mawnde Konaakiri (Gine) »]
Mi lamndoo! Hol ko nduu lewru lolliri Fuuta Jaloo? Immorde e finaa-tawaaji, ekn?
Ka banngal diina, nduu lewru ko hebilordu fii korka kan, hebilordu suumayee on, hebilordu daranaade dewe ɗen ka suumayee…
“Yumma Aa’isha (Yo Alla wele ɓe), no fillii wonde Nulaaɗo Alla on mo jam e kisiyee woni e mun on; ko e nduu lewru ɓuraynoo hoorude si feƴƴii suumayee”. Haa ɓe lamndaa fii ɗum, ɓe jaabii (Yo Alla hisnu ɓe): “Ko e nduu lewru woni ko golleeji ɗin ɓamtetee ka Alla, miɗo yiɗi nde golle am ɗen ɓamtetee ka Alla tawa miɗo hoori”.
Ka bangal finaa-tawaaji non, ko no hollir-ɗen non ka hunorde, ko e nduu lewru dewle ɗen dabbata fuuta Jaloo, ko kayru woni tereeti sukaaɓe ɓen (worɓe e rewɓe), mo jombaaka e mayru, haray heddike ko arata! Hiɓe jalira ɗum sontuɓe ɓen!
Dewgal woo dewgal, ko maa ngal fuɗɗora toraare, hari ɓaawo ɗoo nun, ko mawɓe suka on torantoo mo sonnaajo makko arano on, foti non ko kanko yi’I mo walla le ko mawɓe ɓen tini mo, goro yaltinee kisan, ko ɗen gorooje wi’etee Hunorɗe laawol, e maanaa “lamndorɗe si jeyɓe jogaaki”…
Adadu ɗen gorooje, ko ɗe sappo (10), woɓɓe waɗa saaku lamɗam, walla kore tew kosam, ekn. Ɗum ɗon fow naɓee ka mawɓe jiwo on fii hunagol laawol, Ko e battane nden hunannde mawɓe suka on anndata si tawii « Jeyɓe jogaaki », ngam ɓe heɓa no ɓe addira gorooje hikkuɗe ɗon ɗen.
Laawol ɗimmol ngol; Ko Goro toraare yaltinntee, ko e ngol laawol ɗon woni ko mawɓe suka on torantoo sagataa maɓɓe on jiwo ɓeya on, si ɓe okkii, haray gila nden ñannde, haa woni tuma dewgal ngal taatike woo, kañum torondirɓe ɓe ɓen (gorun kun e deyun kun), haanaa yiidude, sakko ɓe yewta, maa ɓe waɗa fija-jala! Ɗum ko ko haɗaa! Tuma kala nde jiwo on nani hito suka on; o dogay o suuɗoo, si tawii le ko bee ɓe yiida; haray ko maa si goɗɗo lombi…
[irp posts= »2028″ name= »Doggol inɗe Fulɓe »]
Mawɓe jiwo on senndana bolondaa on goroojo ɗen, ɓe waɗana mawɓe ɓen e kawte ɗen feccere, ndeya feccere; ɓe sennditana ɓeenguure nden e hedditiiɓe ɓen.
Si ɗum fow feƴƴii, ñalaande desal ngal taƴee (happee), jamaa on hollitee, mokobaaɓe ɓen teddiniree, imaamuuɓe ɓen humpitee, kabaaru on saakitee…Suka on waɗa dolokke baaba, e hudere yumma, o holtina jommba jiwo, e banndiraaɓe mun, ekn
Nden ñannde, maaro defee, lacciree surtinee, njaram hebilee, teewu defee… Haaju on waɗa, pinka fettinee, ñi’e sennditee, hoɓɓe wernee, jommba ɗowtitee, seleli yimee, hoɗo ngon nanntondira welo-welo…
Jommba bammbee ɗowtitee ka moodi mun, ɓe fuɗɗoo ngurndam kesan, ko ɗum welnii nduu lewru sabbordu suumayee ndeer Fuuta Jaloo…
Si peera mon on hewtii, humpitee Teddungal.com, ngal Misiide Ɓamtaare, ngam men sofitinana on nden ñalaande, wondude e welo-welo finaa-tawaaji men.
Men waynike, hiɗen ka peera si ko ɗum muuyaa.
Kuɗol: Tafsir Balde
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn